Methodismo

**Methodismo** es un currente protestante christian con origines in le Ecclesia de Anglaterra del seculo 18. Illo ha hodie verso 75 milliones de membros mundial. Le majoritate de ecclesias e congregationes methodista es assemblate in le Consilio Methodista Mundial.

Le fundatores del methodismo son John Wesley e George Whitefield, qui in le secunde medietate del seculo 18 tentava reformar le Ecclesia de Anglaterra per un retorno a principios biblic, popularisate per le predication a celo aberte e le propagation de hymnos devotional. Lor culto e doctrinas – como le necessitate de un «nove nascentia» pro le salute, le justification per fide, le action continue del Spirito Sancte a presso de credentes – lor valeva un reputation pro fanatismo. Methodistas se separava del Ecclesia de Anglaterra post le morte de Wesley in 1791. Multe prestres anglican quittava le Statos Unite durante le Revolution american, e credentes methodista se ordinava pro reimplaciar les. Methodismo cognosce desde su origines un diversitate interne considerabile, con un liturgia plus o minus elaborate, theologias variante (le calvinismo de Whitefield al latere del arminianismo de Wesley) e un structura episcopal o congregational.

In Galles e regiones industrial de Anglaterra, methodismo vehiculava sovente un opposition subalterne al orthodoxia anglican patronisate per le elite social; methodismo, radicalismo politic e activitate syndical se associava sovente in le seculo 19. In le Canada anglophone, methodistas ganiava un ascendentia local, e torontonianos multo influente como le familias Eaton, Massey e Ryerson patronisava activemente le ecclesia methodista. Lor moralismo stricte se incarnava in sabbatarianismo, temperantia, evangelismo del populos aboriginal de Canada e activismo pro le derectos de feminas.

Il ha forte ecclesias methodista in le Statos Unite (verso 14 milliones), Canada (le methodistas esseva un componente importante del actual Ecclesia Unite de Canada, con 2&nbsp;500&nbsp;000 adherentes, formate anque per presbyterianos e congregationalistas), Corea, Africa del Sud (1&nbsp;980&nbsp;000 personas), Australia (ubi le Ecclesia Unificator de Australia ha 1&nbsp;135&nbsp;427 membros), le Regno Unite (760&nbsp;000) e le Philippinas (ubi le Ecclesia Unite de Christo in le Philippinas ha verso 500&nbsp;000 membros). Il ha grande concentrations de Methodistas in Tonga (75%, sia 70&nbsp;901 personas), le Insulas Virgine Britannic (45%, sia 6&nbsp;016 personas), Fiji (37%, sia 293&nbsp;203 personas), Anguilla (33%, sia 3&nbsp;559 personas), le Insulas Turks e Caicos (18.9%, sia 2&nbsp;765 personas) e Samoa (15%, sia 26&nbsp;850 personas). In plure paises de Oceania, ecclesias methodista son un forte instrumento unificator pro le population indigena, e pote mesmo incarna le hegemonia de elites indigena (como in Fiji o in Tonga).

Dotate de un importante tradition arminian in theologia e pacifista in politica, methodismo ha devenite un currente protestante assatis liberal. Le importantia futur del methodismo nord-american es incerte durante que multe methodistas quitta iste confession pro ecclesias «non-denominational» de orientation fundamentalista, o ben ecclesias pentecostal. Methodismo europee, nord-american e australasian perde anque membros qui se considera in plus grande numeros como secular, o spiritual ma non religiose.

## Referentias